b'\n_START_ARTICLE_\nJenga\n_START_PARAGRAPH_\nJenga (izgovor \xc2\xbbd\xc5\xbe\xc3\xa9nga\xc2\xab) je dru\xc5\xbeabna igra proizvajalca Hasbro, pri kateri igralci s stolpa odstranjujejo lesene bloke in jih polagajo na njegov vrh. Beseda jenga izvira iz kujenga, kar v svahiliju pomeni \xc2\xbbgraditi\xc2\xab; jenga! je velelna oblika.\n_START_SECTION_\nPravila\n_START_PARAGRAPH_\nJengo igramo s 54 lesenimi bloki. Vsak blok je trikrat toliko dolg kot \xc5\xa1irok in malenkost manj\xc5\xa1i po vi\xc5\xa1ini kot po \xc5\xa1irini. Bloke zlagamo v obliki stolpa. Vsako nadstropje je postavljeno pravokotno na prej\xc5\xa1nje in ga gradijo trije bloki, ki so po svoji dolgi stranici polo\xc5\xbeeni eden ob drugem. Stolp ima torej 18 nadstropij. V pomo\xc4\x8d pri zlaganju blokov je igri prilo\xc5\xbeen tudi plasti\xc4\x8den kalup._NEWLINE_Ko je stolp postavljen, za\xc4\x8dne igro tisti, ki ga je postavil. V posamezni potezi odvzamemo posamezen blok iz katerega koli nadstropja razen vrhnjega in ga postavimo na vrhnje nadstropje. V novo nadstropje preidemo \xc5\xa1ele, ko je dokon\xc4\x8dano vrhnje. Pri tem se smemo blokov in stolpa dotikati samo z eno roko, lahko pa izmeni\xc4\x8dno uporabljamo obe roki. Pred izbiro posameznega bloka smemo preizkusiti ve\xc4\x8d blokov, dokler ne najdemo ustreznega, ki ga bomo lahko odstranili, ne da bi se stolp poru\xc5\xa1il. \xc4\x8ce presodimo, da se bo stolp sicer podrl, lahko vsak premaknjen blok pustimo, kakor je postavljen, in si izberemo drugega. Poteza se kon\xc4\x8da, ko se stolpa dotakne naslednji igralec, vendar pa ta lahko 10 sekund po zadnji prestavitvi bloka po\xc4\x8daka, da se prepri\xc4\x8da, da se stolp ne bo podrl._NEWLINE_Igra se kon\xc4\x8da, ko se stolp podre; tj. ko s stolpa pade kateri koli kos razen kosa, ki ga je igralec izbral, da ga bo prestavil. Igro izgubi tisti, ki se mu stolp podre (tj. tisti, ki je na potezi, ko stolp pade). Zmagovalec je igralec, ki je bil na potezi pred njim.'